B. Bugár, podpredseda NR SR: (2002-06-28):
Teraz prosím predsedu Najvyššieho kontrolného úradu Slovenskej republiky pána Jozefa Stahla, aby uviedol stanovisko Najvyššieho kontrolného úradu k štátnemu záverečnému účtu Slovenskej republiky za rok 2001. Pán predseda, nech sa páči. J. Stahl, predseda Najvyššieho kontrolného úradu SR: Vážený pán predsedajúci, vážený pán minister, vážené dámy poslankyne, páni poslanci, Najvyšší kontrolný úrad Slovenskej republiky v zmysle § 5 ods. 1 zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov vypracoval stanovisko k návrhu štátneho záverečného účtu Slovenskej republiky za rok 2001 z hľadiska dodržiavania zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, zákona č. 472/2000 Z. z. o štátnom rozpočte na rok 2001 v znení zákona č. 553/2001 Z. z., zákona č. 563/1991 Zb. o účtovníctve v znení neskorších predpisov, ďalších zákonov a predpisov súvisiacich s hospodárením s prostriedkami štátneho rozpočtu, v ktorom hodnotí formálne, právne náležitosti návrhu štátneho záverečného účtu Slovenskej republiky za rok 2001, rozpočtové hospodárenie celkom, príjmy a výdavky štátneho rozpočtu, návrh záverečných účtov štátnych fondov, štátne aktíva a štátne pasíva. Stanovisko sa opiera o kontrolné poznatky Najvyššieho kontrolného úradu Slovenskej republiky za rozpočtový rok 2001 v jednotlivých rozpočtových kapitolách, štátnych fondoch, Národnej banke Slovenska, ako aj o výrok audítora k účtovej uzávierke Národnej banky Slovenska k 31. 12. 2001 a o údaje Štatistického úradu Slovenskej republiky. Najvyšší kontrolný úrad na základe výsledkov kontroly hospodárenia a správnosti zostavenia záverečných účtov rozpočtových kapitol vrátane stavu súhrnného evidenčného účtu štátu vedeného v Národnej banke Slovenska konštatuje, že v štátnom rozpočte k 31. 12. 2001 boli dosiahnuté príjmy vo výške 205 353 453 000 Sk, výdavky 249 723 938 000 Sk, schodok predstavuje 44 370 485 000 Sk. Vláda Slovenskej republiky vykonala úpravy aj takých príjmov rozpočtu, ktoré mohli byť upravené len zmenou zákona o štátnom rozpočte na rok 2001. Nie je ukončené zúčtovanie a finančné vysporiadanie rozpočtových vzťahov ústredných orgánov Slovenskej republiky a nimi riadených organizácií a obcí so štátnym rozpočtom za rok 2001. Vláda Slovenskej republiky svojím uznesením č. 460 z 9. mája 2002 uložila ministrovi financií tieto úlohy vykonať v termíne do 31. 8. 2002. Ani v roku 2001 nebolo vytvorené také legislatívne prostredie, ktoré by výraznejšie obmedzilo ďalší rast daňových nedoplatkov. Ako pozitívny prvok možno hodnotiť zriadenie Úradu daňového preverovania, činnosť ktorého by sa mala prejaviť vo vyššej efektívnosti výberu daní. Pri použití prostriedkov štátneho rozpočtu opäť došlo k porušovaniu zákonov a iných predpisov. Sú to najmä zákon o rozpočtových pravidlách, o účtovníctve, o cestovných náhradách, o verejnom obstarávaní a zákon o správe majetku štátu. Niektoré štátne organizácie naďalej neoprávnene vedú účty v komerčných bankách, čo je v rozpore s § 34 ods. 5 zákona o rozpočtových pravidlách v nadväznosti na § 25 zákona o Národnej banke Slovenska. V účtovných uzávierkach niektorých štátnych fondov za rok 2001 boli zistené nezrovnalosti a nesprávne údaje v oblasti aktív a zdrojov ich krytia, čo ovplyvnilo správnosť vykazovaného prebytku rozpočtového hospodárenia štátnych fondov, ako aj stavu záväzkov v okruhu verejných financií. Z uvedených dôvodov Najvyšší kontrolný úrad SR odporúča Národnej rade Slovenskej republiky, aby vládny návrh uznesenia Národnej rady Slovenskej republiky k návrhu štátneho záverečného účtu Slovenskej republiky za rok 2001 schválila s tým, že časť A. bod 1 a 3 berie na vedomie s výhradou. Tu by som chcel zdôrazniť, prečo sme prišli s týmto odporúčaním. Vo veci došlo k presunu 410 mil. Sk na osobitný bežný účet dofinancovania programov Ministerstva dopravy, pôšt a telekomunikácií Slovenskej republiky, ktoré boli pôvodne určené pre Štátny fond cestného hospodárstva. Nedošlo k skresleniu výsledkov hospodárenia štátneho fondu, ani ku skresleniu okruhu verejného rozpočtu, to je podľa vyjadrenia Ministerstva financií SR. Najvyšší kontrolný úrad SR argumentuje svoje odporúčanie tým, že 1. bežné transfery v rozpočte kapitoly Ministerstva dopravy, pôšt a telekomunikácií Slovenskej republiky na rok 2001 boli pre Štátny fond cestného hospodárstva postupne upravené viacerými rozpočtovými opatreniami na celkovú výšku 11 573 657 000 Sk, 2. Štátny fond cestného hospodárstva pôvodne v účtovnej uzávierke za rok 2001 vykázal bežné transfery vo výške 11 043 504 000 Sk, 3. Ministerstvo dopravy, pôšt a telekomunikácií Slovenskej republiky požiadalo v marci 2002 Štátny fond cestného hospodárstva, aby v súčinnosti s Ministerstvom financií Slovenskej republiky vykonal opravy údajov v účtovnej uzávierke za rok 2001 podľa skutočne presunutých bežných transferov vo výške 11 163 650 000 Sk, 4. Ministerstvo dopravy, pôšt a telekomunikácií Slovenskej republiky listom č. 447-410/2002 zo dňa 16. 5. 2002 vo veci podania písomnej informácie Najvyššieho kontrolného úradu Slovenskej republiky k predmetnej problematike oznámilo, že zo sumy 11 573 650 000 Sk bolo Štátnemu fondu cestného hospodárstva poukázaných 11 163 650 000 Sk a vzhľadom na krátkosť času v závere roka bola suma 410 mil. Sk prevedená na programový, teda na mimorozpočtový účet Ministerstva dopravy, pôšt a telekomunikácií SR. To znamená, že nebola zahrnutá do výsledkov hospodárenia Štátneho fondu cestného hospodárstva za rok 2001 a tým ani do okruhu verejných financií. Z uvedených dôvodov, ako aj z dôvodov uvedených v prvom odseku na strane 40 Stanoviska Najvyššieho kontrolného úradu SR k návrhu štátneho záverečného účtu Slovenskej republiky za rok 2001 konštatujeme, že odporúčanie Najvyššieho kontrolného úradu SR by Národná rada SR zobrala časť A. bod 1 a 3 návrhu uznesenia k návrhu štátneho záverečného účtu Slovenskej republiky za rok 2001 na vedomie s výhradou. Ročná bilancia štátnych aktív a štátnych pasív, ktorá tvorí prílohu štátneho záverečného účtu Slovenskej republiky, by mala obsahovať aj špecifikáciu majetkovej účasti štátu v správe všetkých subjektov uvedených v § 49b ods. 1 zákona o rozpočtových pravidlách a nielen špecifikáciu majetkovej účasti štátu v správe Ministerstva financií Slovenskej republiky. Z kontrolných poznatkov Najvyššieho kontrolného úradu Slovenskej republiky vyplýva, že ak nebudú prijaté systémové opatrenia na zabezpečenie efektívnejšieho využitia rozpočtových prostriedkov, vrátane efektívneho zavedenia Štátnej pokladnice do praxe, systém rozpočtového hospodárenia bude aj v budúcom období charakterizovať nesúlad medzi potrebami a zdrojmi, vysoký počet prijímaných rozpočtových opatrení, ako aj rastúci tlak kryť nedostatok zdrojov na úkor zvyšovania schodku štátneho rozpočtu, čo Najvyšší kontrolný úrad Slovenskej republiky považuje z dlhodobého hľadiska za neudržateľný stav. Najvyšší kontrolný úrad Slovenskej republiky odporúča Národnej rade Slovenskej republiky využiť toto stanovisko v procese schvaľovania štátneho záverečného účtu Slovenskej republiky za rok 2001, ale tiež pri tvorbe štátneho rozpočtu na rok 2003, ďalej v legislatívnom procese a vo svojom kontrolnom pôsobení na činnosť vlády Slovenskej republiky. Ďakujem za pozornosť.